Soomusautode konstrueerimise algaegadel otsiti tehnilisi lahendeid lahus taktikalistest vajadustest. Esmakordselt formuleeris soomusauto kui ratsaväe toetaja idee juba mainitud USA kolonel Davidson aastal 1903, esitades vastava raporti Ameerika armeekomandörile. Ratsarügemendi lülis nägi ta ette  kuulipildujaga varustatud luureautosid, millisena esitles 1909 "Cadillaci" baasil loodud masinat. Aasta hiljem relvastas ta kaks "Cadillaci" õhutõrjekuulipildujatega "Colt", sest toona olid ohuks õhulaevad. 1911 varustati masin helgiheitjate ja raadioga. Autod sooritasid edukalt välikatsed ja neid tellis Guatemala armee neli eksemplari. Davidson jätkas katseid ja ehitas "Cadillaci" baasil luureautole ja õhutõrjeautole lisaks väliköögi ning sanitaarauto.